ผู้ก่อตั้งแบรนด์ Uniqlo จากร้านตัดสูท สู่แบรนด์แฟชั่น 2 ล้านล้าน
ใครกัน ที่เป็นผู้ที่ทำให้ธุรกิจห้องสูท  กลายมาเป็นอาณาจักรแบรนด์แฟชั่น 2 ล้านล้าน ? ลงทุนแมนจะเล่าให้ฟัง
21 ต.ค. 2564

ผู้ก่อตั้งแบรนด์ Uniqlo จากร้านตัดสูท สู่แบรนด์แฟชั่น 2 ล้านล้าน /โดย ลงทุนแมน
ทุกวันนี้ หากพูดถึงแบรนด์เสื้อผ้าที่คุณภาพดี ราคาสบายกระเป๋า 
หนึ่งแบรนด์ที่หลายคนคงนึกถึงในใจคงเป็น “Uniqlo”
Uniqlo เป็นแบรนด์ร้านเสื้อผ้า ภายใต้บริษัท Fast Retailing 
ที่เริ่มต้นจากร้านตัดสูทเล็ก ๆ ในเมืองอูเบะ ประเทศญี่ปุ่น
แต่วันนี้กลายมาเป็นธุรกิจ ที่มีมูลค่ามากถึง 2.2 ล้านล้านบาท
แล้วใครกัน ที่เป็นผู้ที่ทำให้ธุรกิจห้องสูท 
กลายมาเป็นอาณาจักรแบรนด์แฟชั่น 2 ล้านล้าน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวทั้งหมดของ Uniqlo มีจุดเริ่มต้นมาจาก ชายที่มีชื่อว่า “Tadashi Yanai”
คุณ Tadashi Yanai เกิดที่เมืองอูเบะ จังหวัดยามางูจิ ประเทศญี่ปุ่น ในปี ค.ศ. 1949
ในวัยเด็ก เขาเติบโตมากับธุรกิจเสื้อผ้าของที่บ้าน โดยชั้นล่างของบ้านเป็นร้านตัดสูทเล็ก ๆ 
ที่ได้เปิดทำการโดยคุณพ่อของเขา ในปีเดียวกันกับปีที่ คุณ Tadashi Yanai เกิด
คุณพ่อของคุณ Tadashi Yanai เป็นคนที่มีความเข้มงวดมาก โดยเฉพาะอย่างยิ่งกับเขาซึ่งเป็นลูกชายเพียงคนเดียวจากพี่น้องทั้งหมด 4 คน ทำให้ถูกคาดหวังว่าจะต้องโตมาเป็นคนที่เก่งและเป็นผู้นำให้กับคนอื่น
แม้คุณพ่อของเขาจะเป็นคนเข้มงวด แต่อีกสิ่งหนึ่งที่คุณพ่อของเขามี คือ ความขยัน
คุณ Yanai เล่าว่าพ่อของเขามักตื่นมาทำงานตั้งแต่เช้าและกว่าจะเลิกงานก็ตกดึกเข้าไปแล้ว
นั่นจึงทำให้ การทำงานหนักและความขยัน คือสิ่งที่คุณ Yanai ได้เรียนรู้จากคุณพ่อของเขามาตั้งแต่เกิด
และด้วยความขยันนี้เอง ทำให้เขาสามารถเข้าเรียนที่ Waseda University ได้สำเร็จ 
ในสาขาเศรษฐศาสตร์และรัฐศาสตร์ และสามารถจบการศึกษาได้ในปี ค.ศ. 1971
หลังจากเรียนจบ เขาก็เริ่มงานเป็นพนักงานขายเครื่องครัวและเสื้อผ้าผู้ชายอยู่ที่ห้าง JUSCO
แต่เมื่อทำงานมาได้เพียง 9 เดือน เขาก็ได้ตัดสินใจกลับมาทำงานที่ร้านตัดสูทของพ่อที่บ้าน 
ซึ่งในตอนนั้น ดำเนินการภายใต้บริษัท “Ogori Shoji”
ตลอด 22 ปีที่ผ่านมา แม้จะมีลูกค้ามากขึ้นเรื่อย ๆ แต่ร้านตัดสูทยังคงมีสาขาเดียวเช่นเดิม
คุณ Yanai บอกว่าพ่อของเขาเป็นช่างตัดสูทที่เก่ง แต่พ่อของเขาไม่ใช่ผู้ประกอบการที่ดี
ด้วยการที่เขามองเห็นโอกาสในการเติบโต คุณ Tadashi Yanai ก็ได้เริ่มนำเสนอให้พ่อของเขาทำการขยายสาขา ซึ่งก็ไม่น่าเชื่อว่าภายใน 12 ปี จากร้านตัดสูทเล็ก ๆ สาขาแรก ก็เพิ่มขึ้นจนมีจำนวนทั้งหมด 22 สาขา
ด้วยความสำเร็จนี้ ในปี ค.ศ. 1984 พ่อของเขาจึงส่งไม้ต่อให้คุณ Tadashi Yanai ขึ้นเป็นประธานบริหารของบริษัท Ogori Shoji โดยในปีเดียวกันนั้นเอง เขาได้ทำการเปิดร้าน Unique Clothing Warehouse 
ในเมืองฮิโรชิมะ ซึ่งภายหลังได้เปลี่ยนชื่อเป็น “Uniqlo” ที่เรารู้จักกันดีนั่นเอง
Uniqlo จะมีเสื้อผ้าเป็นแนว Casual Wear หรือเสื้อผ้าสบาย ๆ ที่สามารถใส่ได้ในทุกวัน
ซึ่งตรงนี้ก็น่าจะมีหลายคนสงสัยว่าคุณพ่อของเขาเริ่มจากร้านตัดสูท
แล้วคุณ Tadashi Yanai ได้ไอเดีย Casual Wear มาจากไหน ?
จริง ๆ แล้ว คุณ Tadashi Yanai ได้แนวคิดการทำเสื้อผ้า Casual Wear มาจากประสบการณ์การเดินทางไปยุโรปและสหรัฐอเมริกาเพื่อศึกษาตลาดของธุรกิจเสื้อผ้า
โดยแบรนด์ที่สร้างแรงบันดาลใจให้เขาเป็นอย่างมาก ได้แก่ Esprit, Benetton, Gap และ The Limited
หลังจากเปิด Uniqlo สาขาแรกที่ฮิโรชิมะไป ร้านของเขาก็ได้รับกระแสตอบรับค่อนข้างดี จึงทำให้เขาค่อย ๆ ขยายสาขาเพิ่มมากขึ้น โดยช่วงนั้นเป็นการเปิดสาขาตามเขตพื้นที่ชานเมืองก่อน จนในปี ค.ศ. 1991 Uniqlo มีสาขาทั้งหมด 29 สาขา
และในปีเดียวกันคุณ Yanai ได้ทำการเปลี่ยนชื่อบริษัท
จาก Ogori Shoji เป็น “Fast Retailing” ซึ่งก็ได้ใช้ชื่อนี้มาจนถึงปัจจุบัน
สำหรับคำว่า Fast Retailing นั้น มาจากการที่เขาต้องการให้ลูกค้าเข้ามาเลือกซื้อเสื้อผ้าอย่างง่าย ๆ และรวดเร็ว เหมือนกับการเลือกซื้ออาหาร Fast Food ในร้าน McDonald’s
ซึ่งในช่วงแรกนั้น Uniqlo ยังคงใช้กลยุทธ์ ผลิตเสื้อผ้าราคาถูกและยังไม่ได้ให้ความสำคัญกับคุณภาพมากนัก แต่แนวคิดนี้ก็ต้องเปลี่ยนไป เมื่อในปี ค.ศ. 1985 คุณ Yanai ที่เดินทางไปฮ่องกงเพื่อไปดูธุรกิจเสื้อผ้า
ตามนิสัยของเขาที่มักเดินทางไปศึกษางานในสถานที่ต่าง ๆ เป็นประจำ
เขาได้ไปพบกับเสื้อผ้าแบรนด์ “Giordano” มีเสื้อผ้าที่คุณภาพดี ในราคาที่ไม่แพงจนเกินไป
คุณ Yanai รู้สึกประทับใจกับแนวทางนี้มาก จึงทำให้เขาลงทุนเดินทางไปหา Jimmy Lai 
ผู้ก่อตั้งของ Giordano เพื่อพูดคุยถึงแนวทางการทำธุรกิจ
หลังจากการพบกันในครั้งนั้น สิ่งที่คุณ Tadashi Yanai ได้รับมาสรุปเป็น 2 ข้อด้วยกัน
1. การผลิตเสื้อผ้าคุณภาพดี ไม่จำเป็นต้องมีราคาแพงเสมอไป
2. การทำธุรกิจเสื้อผ้า ไม่ได้จำกัดอยู่แค่ในประเทศ
ทำให้หลังจากวันนั้น เขาตัดสินใจเปลี่ยนแปลงแนวทางของบริษัทจากเสื้อผ้าคุณภาพต่ำในราคาถูก เป็น เสื้อผ้าคุณภาพดี ในราคาที่จับต้องได้
อ่านมาถึงตรงนี้หลายคนอาจมีคำถามว่า 
แล้วเราจะสามารถผลิตสินค้าคุณภาพดี ไม่ให้ต้นทุนสูงได้อย่างไร ?
คำตอบ คือ Fast Retailing ดำเนินธุรกิจเสื้อผ้าในรูปแบบ Speciality store retailer of Private label Apparel หรือ SPA
หรือก็คือ การดำเนินธุรกิจเสื้อผ้าครบวงจรตั้งแต่สรรหาวัสดุ ออกแบบวางแผนและพัฒนาสินค้า ทำการผลิต จำหน่าย บริหารสินค้าคงคลัง รวมถึงร้านค้าเองทั้งหมด
ด้วยเหตุนี้ ทำให้ทาง Fast Retailing สามารถควบคุมต้นทุนของสินค้าไม่ให้สูงจนเกินไปได้
แม้ในเวลานั้น Fast Retailing จะสามารถผลิตเสื้อผ้าคุณภาพดี ในราคาเหมาะสม ตามที่ต้องการได้แล้ว
แต่ความท้าทาย คือ คนญี่ปุ่นส่วนใหญ่ยังคงมีความคิดที่ว่า
เสื้อผ้าราคาแพงและแบรนด์เนมเท่านั้น จึงจะสามารถมีคุณภาพที่ดีได้
ส่วนเสื้อผ้าที่มีราคาถูก คือเสื้อผ้าที่คุณภาพไม่ดีและมักจะถูกส่งไปขายตามชานเมือง
ซึ่งในขณะนั้นเองร้านค้าส่วนใหญ่ของ Uniqlo อยู่ที่ชานเมืองเกือบทั้งหมด
ทำให้หลายคนมองว่าเสื้อผ้าจาก Uniqlo เป็นเสื้อผ้าที่คุณภาพต่ำ
เพื่อจะเปลี่ยนแปลงการรับรู้ของคนญี่ปุ่นในตอนนั้น ในปี ค.ศ. 1998 
คุณ Tadashi Yanai ตัดสินใจทำการเปิดร้าน Uniqlo ในย่านฮาราจูกุ เมืองโตเกียว 
ซึ่งนอกจากจะเป็นเมืองหลวงของญี่ปุ่นแล้ว ย่านฮาราจูกุ ยังเปรียบเสมือนศูนย์กลางแฟชั่นที่สำคัญแห่งหนึ่งของญี่ปุ่นอีกด้วย
หลังจากนั้น คุณ Tadashi Yanai ก็ได้ทำการทยอยเปิดสาขาภายในเขตที่เป็นเมืองมากขึ้น
ด้วยกลยุทธ์นี้ทำให้ยอดขายของ Fast Retailing ในช่วงนั้น เติบโตอย่างก้าวกระโดด
ปี 1998 รายได้ 24,569 ล้านบาท กำไร 857 ล้านบาท
ปี 1999 รายได้ 32,848 ล้านบาท กำไร 2,010 ล้านบาท
ปี 2000 รายได้ 67,707 ล้านบาท กำไร 10,200 ล้านบาท
รายได้คิดเป็นการเติบโตเฉลี่ย 66% ต่อปี 
ส่วนกำไรคิดเป็นการเติบโตเฉลี่ย 245% ต่อปี
โดยสาเหตุที่กำไรสามารถเติบโตก้าวกระโดด เพราะบริษัทได้เปลี่ยนแนวทางจากการขายสินค้าคุณภาพต่ำในราคาถูก ซึ่งสามารถทำกำไรได้น้อย กลายเป็นการขายสินค้าคุณภาพดี ในราคาที่สูงขึ้นเล็กน้อย แต่ยังเป็นราคาที่สามารถจับต้องได้ จึงทำให้บริษัทสามารถทำกำไรได้มากกว่าเดิมเป็นหลายเท่าตัว
เมื่อประสบความสำเร็จในประเทศแล้ว คุณ Tadashi Yanai ก็นึกถึงอีกสิ่งที่เขาได้เรียนรู้จาก Jimmy Lai เมื่อครั้งที่เดินทางไปฮ่องกง คือ การทำธุรกิจเสื้อผ้า ไม่ได้จำกัดอยู่แค่ในประเทศ
ทำให้ในปี ค.ศ. 2001 Fast Retailing ก็เริ่มทำการบุกตลาดต่างประเทศ โดยเริ่มจากการเปิดสาขาแรกที่กรุงลอนดอน ประเทศอังกฤษ จากนั้นก็ทยอยเปิดสาขาในเซี่ยงไฮ้ ประเทศจีน ในปีถัดมา
จนปัจจุบัน Fast Retailing มีสาขาของร้านเสื้อผ้าในเครือทั้งหมด 
อยู่ทั่วทุกมุมโลกเป็นจำนวนทั้งหมด 3,646 สาขา 
โดยประเทศที่มีสาขามากที่สุด คือ ญี่ปุ่น จีน และเกาหลีใต้
ในขณะที่ ประเทศไทยมีสาขาทั้งหมด 53 สาขา
ปัจจุบันหรือในปี 2020 บริษัท Fast Retailing กลายมาเป็นธุรกิจยักษ์ใหญ่ในประเทศญี่ปุ่น
สามารถสร้างรายได้มากถึง 593,943 ล้านบาท และกำไร 26,715 ล้านบาท
โดยบริษัทแห่งนี้ มีมูลค่าบริษัทอยู่ที่ 2.2 ล้านล้านบาท
ซึ่งก็ได้ทำให้คุณ Tadashi Yanai ผู้อยู่เบื้องหลังความสำเร็จทั้งหมดนี้ มีทรัพย์สินมูลค่า 1.1 ล้านล้านบาท 
ขึ้นแท่นเป็นคนที่รวยที่สุดอันดับ 2 ของญี่ปุ่น เป็นรองเพียง Masayoshi Son แห่ง SoftBank เท่านั้น
แล้วถ้าถามว่าอะไร คือสิ่งที่ทำให้คุณ Tadashi Yanai ประสบความสำเร็จ ?
คำตอบคือ การเรียนรู้และเปิดรับสิ่งใหม่ ๆ อยู่ตลอดเวลา
เขาเคยให้สัมภาษณ์ว่า สิ่งหนึ่งที่เขาทำมาตลอดตั้งแต่ช่วงแรกของการเปิดร้าน Uniqlo 
ก็คือเขาจะเดินทางไปต่างประเทศเป็นประจำ เพื่อศึกษาสิ่งต่าง ๆ ที่เปลี่ยนไปในทุกวัน 
รวมถึงคอยศึกษาสินค้าจากคู่แข่งอยู่เสมอ
เราจะสังเกตเห็นว่า ไม่ว่าจะเป็นไอเดียการผลิตเสื้อผ้าที่เป็น Casual Wear หรือการปรับเปลี่ยนจากการขายสินค้าคุณภาพต่ำ มาเป็นสินค้าคุณภาพดีในราคาที่จับต้องได้ ไปจนถึงไอเดียการขยายธุรกิจไปยังต่างประเทศ
สิ่งเหล่านี้ ล้วนเกิดมาจากการเปิดใจและคิดว่าทุกอย่างรอบตัวนั้นเป็นประสบการณ์ที่เขา
สามารถเรียนรู้และนำไปสร้างสิ่งใหม่ ๆ หรือต่อยอดให้กับธุรกิจของตนเองได้อยู่เสมอ
ซึ่งก็ไม่แปลกเลยว่าด้วยแนวคิดนี้เอง จะทำให้จากร้านตัดสูทเล็ก ๆ เมื่อ 72 ปีก่อน 
ได้เติบโต จนกลายมาเป็น หนึ่งในแบรนด์เสื้อผ้าแฟชั่น ที่เป็นที่รู้จักของคนทั่วโลกแล้ว ในวันนี้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
 
-
-
-
-
 
-Fast Retailing Annual Report 2000, 2005